Motorfietsryer sterf tydens gedenkrit | Maroela Media
'n Motorfietsryer (53) is dood toe hy die afgelope naweek teen 'n vragmotor op die N3 in Van Reenenspas gebots het. Die motorfietsryer het tydens die voorval glo saam met lede van 'n motorfietsklub aan 'n gedenkrit vir 'n afgestorwe lid van die klub deelgeneem.
Ross Campbell, woordvoerder van ER24, sê die man en sy motorfiets het omstreeks 16:20 met paramedici se aankoms op die toneel in die regterbaan gelê. Talle lede van die motorfietsklub het op die toneel rondgestaan.
Die man het veelvuldige beserings in die voorval opgedoen en paramedici het hom op die toneel dood verklaar.